CHEWA เปิดเกมรุกพัฒนาอสังหาฯ พร้อมออกแคมเปญกระตุ้น ดันรายได้ปี 64 แตะ 2.5 พันลบ. 
CHEWA โชว์แผนพัฒนาอสังหาฯ ปี 64 ตั้งเป้ารายได้ 2.5 พันลบ. พร้อมออกแคมเปญ “CHEWATHAI ฉลองครบรอบ 13 ปี”
CHEWA โชว์แผนพัฒนาอสังหาฯ ปี 64 ตั้งเป้ารายได้ 2.5 พันลบ. พร้อมออกแคมเปญ “CHEWATHAI ฉลองครบรอบ 13 ปี”
9 มี.ค. 2564

นายบุญ ชุน เกียรติ กรรมการผู้จัดการ บริษัท ชีวาทัย จำกัด (มหาชน) หรือ CHEWA เปิดเผยว่า บริษัทได้การตั้งเป้าภายใน 2 ปี จะก้าวขึ้นเป็นที่ 1 ในใจของลูกค้าด้านคุณภาพและบริการหลังการขาย สำหรับกลุ่มบริษัทอสังหาฯช่วงรายได้น้อยกว่า 5 พันล้านบาท โดยในการดำเนินธุรกิจอสังหาริมทรัพย์ในปี 2564 พร้อมกันนี้ยังคงเดินหน้ารักษาคุณภาพสินค้าให้ลูกค้าตรวจ Zero Defect ให้ได้มากที่สุด เพื่อให้ลูกค้าที่มาซื้อโครงการกับชีวาทัย ได้สิ่งที่ดีและมีคุณภาพสูงสุด ตั้งแต่บริการก่อนการขายตลอดจนถึงบริการหลังการขาย
อีกทั้งในปี 2564 บริษัทได้มีการจัดแคมเปญ CHEWATHAI ฉลองครบรอบ 13 ปี ลุ้นฟรี 13 ล้าน ตลอดปี 2564 เพื่อตอกย้ำความสำเร็จและมอบของขวัญให้ลูกค้า เมื่อจองและโอนโครงการในเครือชีวาทัยระหว่างเดือนมีนาคม- ธันวาคม 2564 มีสิทธิร่วมลุ้นรับบัญชีเงินฝากและ Voucher Central รวมมูลค่ากว่า 13 ล้านบาท
สำหรับในปี 2564 บริษัทตั้งเป้ารายได้อยู่ที่ 2.5 พันล้านบาท เติบโตจากปี 2563 ที่ทำรายได้ไปกว่า 1.64 พันล้านบาท เนื่องจาก ณ สิ้นปีบริษัทมียอดขายรอรับรู้รายได้ (Backlog) อยู่ที่ 2,178 ล้านบาท ซึ่งการเติบโตของรายได้ในปีนี้หลักๆ มาจากคอนโดมีเนียมใหม่ที่สร้างเสร็จพร้อมรับรู้รายได้ อาทิ โครงการชีวาทัย เรสซิเดนซ์ ทองหล่อ มูลค่า 1 พันล้านบาท มี Backlog แล้ว 56% และโครงการชีวาทัย ฮอลมาร์ค ลาดพร้าว-โชคชัย 4 เฟส 1 มูลค่า 1.1 พันล้านบาท Backlog 60% นอกจากนี้ยังมีโครงการอื่นๆ ทั้งแนวสูงและแนวราบที่จะทยอยโอนเข้ามาอีก โดยคาดว่าจะรับรู้รายได้จาก Backlog ที่มีอยู่ในปีนี้ อยู่ที่ 1,611 ล้านบาท และส่วนที่เหลือคาดว่าจะทยอยรับรู้รายได้อย่างต่อเนื่อง
“สถานการณ์ของตลาดอสังหาฯ ในปี 2564 สำหรับชีวาทัยมองว่าเป็นปีแห่งการฟื้นฟูเนื่องจากสถานะการณ์ทางเศรษฐกิจเริ่มมีแนวโน้มที่ดีขึ้น แม้ในช่วงที่ผ่านมาเรายังไม่มีการลงทุนหรือพัฒนาโครงการใหม่ๆ ทำให้บริษัทมุ่งเน้นไปที่การบริหารการขายที่มีประสิทธิภาพเพื่อระบายสต็อกจากโครงการเดิมให้ได้มากที่สุด สำหรับปีนี้เรามีมุมมองเชิงบวกต่อเศรษฐกิจที่เริ่มมีการฟื้นตัวมากขึ้น บริษัทจึงมองเห็นโอกาสในการลงทุนเพื่อพัฒนาโครงการใหม่ๆ โดยปีนี้วางแผนเพื่อเข้าซื้อที่ดิน จำนวน 3 แปลง พัฒนาโครงการบ้านเดี่ยว 1 แปลง และคอนโดมีเนียม Low-Rise 2 แปลง มูลค่าโครงการ 2,830 ล้านบาท อย่างไรก็ตาม เรายังต้องระมัดระมัดและวางแผนการลงทุนอย่างรอบคอบในการดำเนินธุรกิจในช่วงเวลานี้อีกด้วย เพื่อสร้างการเติบโตอย่างมั่นคง และยั่งยืนในอนาคต”  นายบุญ ชุน เกียรติ กล่าว
อย่างไรก็ตาม ในปี 2563 บริษัทมีกำไรสุทธิอยู่ที่ 120.43 ล้านบาท เติบโต 318.69% จากปี 2562 บริษัทขาดทุน 55.07 ล้านบาท และมีรายได้รวมอยู่ที่ 1,643.32 ล้านบาท เติบโต 45.58% จากปี 2562 บริษัทมีรายได้รวมอยู่ที่ 1,128.81 ล้านบาท ขณะเดียวกันในการประชุมคณะกรรมการบริษัทเมื่อวันที่ 15 ก.พ. 2564 ที่ผ่านมา ได้มีมติจ่ายเงินปันผล 0.0209 บาทต่อหุ้น
โดยบริษัทจะนำเสนอเรื่องดังกล่าวต่อการประชุมสามัญผู้ถือหุ้นประจำปี 2564 ที่จะจัดขึ้นในวันที่ 1 เม.ย. 2564 ณ  ห้องแมนดารินเอ ชั้น 1 โรงแรมแมนดาริน ถนนพระราม 4 แขวงมหาพฤฒาราม เขตบางรัก กรุงเทพมหานคร เพื่อขอมติอนุมัติต่อไป ซึ่งกำหนดวันที่ไม่ได้รับสิทธิปันผล (XD) วันที่ 8 เม.ย. 2564 โดยกำหนดรายชื่อผู้ถือหุ้นที่มีสิทธิรับเงินปันผล (Record date) ในวันที่ 9 เม.ย. 2564 และบริษัทมีกำหนดจ่ายปันผลในวันที่ 30 เม.ย. 2564
 
 